寄題鍾秀才詠歸堂
作者：葉適
朝代：宋

paragraphs: 鍾君文武隨所求，馬上檄草兼詞頭。
五兵鑄就殺氣動，却寫三賦祥光流。
左踰陰山右絕漠，漢地自厭胡沙惡。
聖門歷歷宮牆深，風乎不知詠歸樂。
作常雖窄海浪寬，沂水何止八九吞。
當年曾點見真趣，推琴難挽由求論。
課兒讀易夜參五，香燼銷沉燈莽鹵。
東家夢熟幾時知，還有漁人歎良苦。